## El Teatre Principal de Castelló acull la representació de la comèdia ‘Valparaíso’

*** L’obra, que es representa el diumenge 24 de novembre, a les 19:00 hores, és una adaptació de Manu Valls, dirigida per Rafael Calatayud
* El Palau de Congressos de Peníscola projecta la pel·lícula *Segundo premio*, candidata a representar a Espanya en els Premis Oscar**

La Conselleria d’Educació, Cultura, Universitats i Ocupació, a través de l’Institut Valencià de Cultura, presenta en el Teatre Principal de Castelló el diumenge 24 de novembre, a les 19:00 hores, la comèdia dramàtica *Valparaíso*.

L’actor, dramaturg i director valencià, Manu Valls, adapta la pel·lícula de Robert Mulligan *El próximo año a la misma hora*, i trasllada l’acció fins a Espanya. En l’obra, els protagonistes Alberto (interpretat pel mateix Manu Valls) i Clara (interpretada per Marta Chiner) es troben una nit de 1978 en un hotel rural de la serra de Castelló.

La peça ens conta la història d’un país, des d’una incipient democràcia, fins als inicis del segle XXI i la fi del bipartidisme, contada a través de dos persones ideològicament antagòniques que són capaces d’estimar-se, fins i tot d’entendre’s. Clara és infermera, de fortes idees progressistes i Alberto, un editor educat d’una manera molt més conservadora.

*Valparaíso* és una producció de La Penùltima Teatre i Dacsa Procuccions, dirigida pel reconegut autor, actor i director d’escena valencià Rafael Calatayud.  
Les últimes entrades per a esta funció, amb preus entre els 3 i 20 euros, estan a la venda en la [web de l’IVC](https://ivc.gva.es/es/escena/programacion-escena/teatre-principal-de-castello/valparaiso-cs).

**Projecció *Segundo premio* a Peníscola**

D’altra banda, el Palau de Congressos de Peníscola projecta el dissabte 23 i diumenge 24 de novembre, a les 19.00 hores, la pel·lícula *Segundo premio*.

Este llargmetratge, dirigit per Isaki Lacuesta i Pol Rodríguez, és la cinta elegida per l’Acadèmia del Cinema per a representar Espanya en la categoria de millor pel·lícula internacional en els Premis Oscar.

El film, inspirat en la història del grup musical Los Planetas, ens trasllada fins a la ciutat de Granada a la fi dels anys 90. En plena efervescència artística i cultural, un grup de música *indie* viu el seu moment més delicat: la baixista trenca amb la banda buscant el seu lloc fora de la música i el guitarrista està immers en una perillosa espiral d’autodestrucció.

Les entrades per a assistir a la projecció tenen un preu de 3 euros. Poden adquirir-se en taquilles i en la [web de l’IVC](https://ivc.gva.es/es/ivc/segundo-premio).

Fecha: 22/11/2024